《世儒堂为俞山人》
明代·韩雍

昔承俞山人，遗我参同契。因之访南国，知是儒者裔。

华胄遥遥来，传书十馀世。隐显虽弗同，守业不少替。

卦探伏羲画，辞讲三圣系。践履无愧怍，著述有文艺。

手泽尚如新，遗像犹未敝。山人益克肖，讲学了生计。

阿母守贞节，旌书表门第。见重瀛洲仙，名堂与佳制。

贤声播三吴，庆泽衍千岁。勖哉子若孙，箕裘谨终励。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。